Predkladacia správa

Podľa § 14 ods. 2 zákona č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov výšku náhrady pri zahraničných cestách, ktoré súvisia s výkonom funkcie člena vlády SR (ďalej len „vláda“), určí vláda uznesením. 

Nakoľko vláda v zmysle cit. zákona o výške náhrady pri zahraničných cestách, ktoré súvisia s výkonom funkcie člena vlády uznesením nerozhodla, jednotlivé rezorty poskytovali uvedené náhrady v zmysle uznesenia Predsedníctva vlády SR číslo 13/1992 o úprave platov a zabezpečení činnosti členov vlády Slovenskej republiky a vedúcich ostatných ústredných orgánov štátnej správy SR, ktoré bolo prijaté pred účinnosťou cit. zákona. Vzhľadom na uvedené je potrebné určiť výšku náhrad pri zahraničných cestách, ktoré súvisia s výkonom funkcie člena novým uznesením vlády a zosúladiť tak súčasný právny stav s platnou právnou legislatívou. 

Predkladaný materiál nemá ekonomický, enviromentálny vplyv, vplyv na zamestnanosť a podnikateľské prostredie. 

Finančné dôsledky vyplývajúce z návrhu uznesenia budú zabezpečované v rámci schválených limitov výdavkov dotknutých rozpočtových kapitol na príslušný rozpočtový rok.